मैं राहुल का सलाहकार नहीं हूं : दिग्विजय  
दिग्विजय सिंह ने कहा कि इस बात में जरा भी सचाई नहीं है कि वे पार्टी के एक अन्य महासचिव राहुल गांधी के सलाहकार हैं।
कांग्रेस महासचिव दिग्विजय सिंह ने रविवार को कहा कि इस बात में जरा भी सचाई नहीं है कि वे पार्टी के एक अन्य महासचिव राहुल गांधी के सलाहकार हैं।  कांग्रेस महासचिव ने कहा कि हम दोनों के बीच सिर्फ इतना संबंध है कि राहुल उसी उत्तरप्रदेश से सांसद हैं, जिसके वह कांग्रेस के लिये प्रभारी है। सिंह ने कहा कि कांग्रेस में किसी ने भी न यह कहा है न घोषणा ही की है कि वह राहुल के सलाहकार हैं पर फिर भी इस बारे में बार बार चर्चा होती रहती है।  उन्होंने कहा कि यह कहना भी सही नहीं होगा कि वे केवल हिन्दु आतंकवादियों के ही खिलाफ बोलते रहते हैं। कांग्रेस महासचिव ने कहा कि वे हर कट्टरपंथी के खिलाफ हैं चाहे उसका धर्म कुछ भी हो।  उन्होंने कहा कि जब वे मध्यप्रदेश के मुख्यमंत्री थे तब उन्होंने दोनों बजरंग दल और सिमी के साथ सख्ती की थी। कई बार अपने वक्तव्यों के कारण विवादों के घेरे में आये दिग्विजय ने कहा कि कांग्रेस अध्यक्ष सोनिया गांधी ने उन्हें उनके बयानों के लिए कभी कुछ नहीं कहा। उन्होंने कहा कि जब उन्होंने गृह मंत्री पी. चिंदबरम के बारे में एक लेख लिखा था तब सोनिया गांधी ने उन्हें टोका था।